הקולג' המלכותי ללימודי ביטחון

הקולג' המלכותי ללימודי ביטחון (באנגלית: Royal College of Defence Studies; בראשי תיבות: RCDS) הוא מוסד בריטי להשכלה גבוהה המכשיר קצינים בכירים בכוחות המזוינים של בריטניה, דיפלומטים בשירות הדיפלומטי של הוד מלכותו ואזרחים בשירות האזרחי בנושאים אסטרטגיים וביטחוניים המתמקד בהנהגה אסטרטגית ובסוגיות הביטחון הלאומי וביטחון בין-לאומי כהכנה לכהונה בתפקידי מפתח בכירים בשירותם. המכללה מהווה חלק מהאקדמיה לביטחון של הממלכה המאוחדת, והיא הרכיב הבכיר והיוקרתי ביותר בה. בנוסף, ישנם משתתפים רבים מחו"ל ממדינות שהן בעלות ברית קרובות של הממלכה המאוחדת.

המכללה ממוקמת בלונדון. היא הייתה ידועה בשם המכללה האימפריאלית להגנה (Imperial Defence College) מיום היווסדה בשנת 1927 ועד 1970.

 היסטוריה 
בעקבות דיון בוועדת ההגנה האימפריאלית ביוני 1920, התכנסה ועדת קבינט בראשות וינסטון צ'רצ'יל, שכיהן אז כשר המושבות, במרץ 1922, והמליצה על הקמת המכללה כ"תחילתה של מחשבה משותף לשלוש הזרועות". המכללה נוסדה בשנת 1927 בשם "המכללה האימפריאלית להגנה", ושכנה ברחוב בקינגהאם גייט 9 עד שנת 1939. מטרתה באותה עת הייתה להכשיר קצינים בכירים של הצבא, הצי וחיל האוויר בהגנה על האימפריה הבריטית, "לבחון את בעיית המלחמה כמכלול, ולא רק מנקודת מבט של היבשה, הים או האוויר". בשנת 1946, לאחר סיום מלחמת העולם השנייה, נפתחה המכללה מחדש בבית סיפורד שבכיכר בלגרב, ולראשונה החלו קציני הכוחות המזוינים של ארצות הברית להשתתף בקורסים והכשכרות.

בשנת 1970 שונה שמה של המכללה לשמה הנוכחי. לאחר מכן התקיימו מספר ביקורים מלכותיים, בשנת 2007 ביקרו במכללה המלכה אליזבת השנייה ובעלה הנסיך פיליפ לציון 80 שנה להקמתה.

בשנת 2025, במהלך מלחמת חרבות ברזל, ממשלת בריטניה החליטה לאסור על קציני צה"ל להשתתף בתוכניות הקולג'. בעיתון הטלגרף נחשף כי בוגר הקולג', מנכ"ל משרד הביטחון, אלוף (במיל') אמיר ברעם, שלח מכתב תגובה בו טען שמדובר בהחלטה שמסמלת "אי-נאמנות עמוקה כלפי בעלת ברית שנמצאת במלחמה" ו"ניתוק מביש מהמסורת המפוארת של בריטניה של סובלנות ושל הגינות בסיסית". זו הפעם הראשונה מאז הקמתו של המוסד שנאסר על ישראלים ללמוד בו.

 קורסי הקולג' 
ייעודו של הקולג' המלכותי ללימודי ביטחון הוא:

 "להכשיר קצינים בכירים ובעלי תפקידים מן הממלכה המאוחדת וממדינות נוספות, וכן את מנהיגי העתיד מהסקטור הציבורי והפרטי, לתפקידי אחריות בכירים בארגוניהם, באמצעות פיתוח כושר הניתוח שלהם, העמקת הידע בביטחון ובהבטחת ביטחון בין-לאומי, ועיצוב חזון אסטרטגי."

הקולג' מהווה חלק מהאקדמיה לביטחון של הממלכה המאוחדת. לשם מימוש ייעודה, המכללה מקיימת קורס אחד מדי שנה, מספטמבר ועד יולי נכון לשנת 2024 משתתפים בכל קורס כ־110 חניכים במתכונת מלאה. בין המשתתפים נמנים קציני צבא בדרגת קולונל/בריגדיר או בדרגות מקבילות, וכן עובדי השירות הציבורי ממשרד הפנים וממשרד ההגנה, דיפלומטים ממשרד החוץ, קציני משטרה ומספר מצומצם של נציגים מן הסקטור הפרטי. כלל המשתתפים נבחרים על בסיס פוטנציאל ההתקדמות שלהם לתפקידי מפתח בתחומם.

הרכב החניכים בקורס הורחב בהדרגה, וכיום נכללים בו חניכים מֵעֵד כ-50 מדינות זרות מדי שנה, המוזמנים באמצעות משרד ההגנה הבריטי בערוצים דיפלומטיים. בוגרי המכללה זכאים לשאת לאחר שמם את ראשי התיבות rcds, בעוד שלפני 1970 נעשה שימוש בראשי התיבות idc.

מאז 2001 ניתנת למשתתפים האפשרות ללמוד במסגרת תוכנית משותפת המקנה תואר שני (MA) בביטחון בין-לאומי ואסטרטגיה מטעם קינגס קולג' לונדון.

 מפקדים 
המכללה מנוהלת בידי מפקד (Commandant), כיום הוא לוטננט גנרל סר . המפקד עומד בראש צוות ההוראה הבכיר של המכללה (Senior Directing Staff), המשמש למעשה כסגל האקדמי, ומורכב מקצינים בשירות פעיל ובמילואים, דיפלומטים ועובדי שירות ציבורי.

 בוגרים בולטים 
 ישראלים 
ראו :קטגוריה:ישראלים בוגרי הקולג' המלכותי ללימודי ביטחון

 הערות שוליים 

קטגוריה:קינגס קולג' לונדון
קטגוריה:הכוחות המזוינים של בריטניה
קטגוריה:לונדון: אוניברסיטאות ומכללות